飲王龜齡瑞白堂秉燭觀跳珠分韻得珠字
作者：劉儀鳳
朝代：宋

paragraphs: 別來世故朝昏殊，相與言之汗模糊。
兩翁得酒促坐席，感深念極氣欲蘇。
籜龍亦解作水供，細繹尋丈如渴烏。
衣巾生秋背毛豎，金石相印環佩趨。
江山豪壯旁尊俎，醉中頻貫纍纍珠。
此時一事復掛口，爲樂未竟成喑嗚。
夔州憂民困湯火，潤澤有志無坦途。
眼前焦熬十萬戶，欠伸戲笑皆霑濡。
自操量鼓入官廩，不輸一錢分水符。
讀書功名無表畔，久矣俗吏輕吾儒。